รัฐบาลไทย-ข่าวทำเนียบรัฐบาล-คปภ. มอบกรมธรรม์ประกันภัยอุบัติเหตุกลุ่ม เพื่อช่วยกลุ่มอาสารักษาความปลอดภัยหมู่บ้านและเฝ้าระวังจากการบุกรุกของช้างป่าในพื้นที่สาลิกาและนาหินลาด จังหวัดนครนายก
วันอาทิตย์ที่ 14 พฤศจิกายน 2564
คปภ. มอบกรมธรรม์ประกันภัยอุบัติเหตุกลุ่ม เพื่อช่วยกลุ่มอาสารักษาความปลอดภัยหมู่บ้านและเฝ้าระวังจากการบุกรุกของช้างป่าในพื้นที่สาลิกาและนาหินลาด จังหวัดนครนายก
เลขาธิการ คปภ. เป็นประธานในพิธีมอบกรมธรรม์ประกันภัยอุบัติเหตุกลุ่มแก่บุคคลที่ปฏิบัติหน้าที่ประจําชุดรักษาความปลอดภัยหมู่บ้านและราษฎรที่มีจิตอาสาในการดูแลเฝ้าระวังจากการบุกรุกของช้างป่าในตําบลสาลิกา อําเภอเมือง และตําบลนาหินลาด อําเภอปากพลี จังหวัดนครนายก
เมื่อวันที่ 13พฤศจิกายน 2564 ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (เลขาธิการ คปภ.) เป็นประธานในพิธีมอบกรมธรรม์ประกันภัยอุบัติเหตุกลุ่มแก่บุคคลที่ปฏิบัติหน้าที่ประจําชุดรักษาความปลอดภัยหมู่บ้านและราษฎรที่มีจิตอาสาในการดูแลเฝ้าระวังจากการบุกรุกของช้างป่าในตําบลสาลิกา อําเภอเมือง และตําบลนาหินลาด อําเภอปากพลี จังหวัดนครนายก เพื่อช่วยเหลือเยียวยาผู้ปฏิบัติภารกิจรักษาความปลอดภัยหมู่บ้านและการดูแลเฝ้าระวังจากการบุกรุกของช้างป่าที่มาทําความเสียหายต่อชีวิตและทรัพย์สินของประชาชนในพื้นที่ดังกล่าวโดยมีคณะผู้บริหาร ของสํานักงาน คปภ.ทั้งส่วนกลางและส่วนภูมิภาค และคณะผู้บริหาร ของจังหวัดนครนายกร่วมส่งมอบกรมธรรม์จํานวน 39 ราย ให้กับนายอุดมเขต ราษฎร์นุ้ยรองผู้ว่าราชการจังหวัดนครนายก ณ โรงแรมรอยัล ฮิลล์ จังหวัดนครนายก ในโอกาสนี้ รองผู้ว่าราชการจังหวัดนครนายกกล่าวขอบคุณสํานักงาน คปภ. ที่สนับสนุนกรมธรรม์ประกันภัยอุบัติเหตุกลุ่มดังกล่าวซึ่งการรับมอบในครั้งนี้มีคุณค่าและเป็นประโยชน์อย่างยิ่งในการนําระบบประกันภัยเป็นเครื่องมือในการบริหารความเสี่ยงภัยให้กับอาสาสมัครผู้ปฏิบัติภารกิจในพื้นที่โดยไม่มีค่าตอบแทนและสวัสดิการใดๆ รองรับ อีกทั้งเป็นการสร้างขวัญกําลังใจให้กับอาสาสมัครได้อุ่นใจในขณะปฏิบัติงานรักษาความปลอดภัยหมู่บ้านและการดูแลเฝ้าระวังจากการบุกรุกของช้างป่าอีกด้วย
เลขาธิการ คปภ. กล่าวเพิ่มเติมว่า สํานักงาน คปภ. ภาค 4 (นครราชสีมา) และสํานักงาน คปภ. จังหวัดนครนายก ได้บูรณาลงพื้นที่และทราบการขอการสนับสนุนการประกันภัยเพื่อรองรับความเสี่ยงภัยของผู้ปฏิบัติภารกิจรักษาความปลอดภัยของหมู่บ้านและการดูแลเฝ้าระวังจากการบุกรุกของช้างป่าในตําบลสาลิกา อําเภอเมือง และตําบลนาหินลาด อําเภอปากพลีจากผู้ว่าราชการจังหวัดนครนายกสํานักงาน คปภ. ในฐานะหน่วยงานกํากับดูแลธุรกิจประกันภัย รวมถึงคุ้มครองสิทธิประโยชน์ของประชาชนและส่งเสริมการทําประกันภัยได้ตระหนักถึงความสําคัญของผู้ปฏิบัติภารกิจรักษาความปลอดภัยของหมู่บ้านและการดูแลเฝ้าระวังจากการบุกรุกของช้างป่า เนื่องจากเป็นภารกิจที่มีอันตรายและมีความเสี่ยงสูง หากไม่มีผู้ที่มีจิตอาสาเข้ามาปฏิบัติภารกิจดังกล่าวอาจทําให้ประชาชนในพื้นที่ได้รับผลกระทบจากการบุกรุกของช้างป่าที่มาทําความเสียหายต่อชีวิต ร่างกายและทรัพย์สินมากขึ้นอีกทั้งที่ผ่านมา พบว่า เหล่าผู้ปฏิบัติหน้าที่และอาสาสมัครรักษาความปลอดภัยหมู่บ้านและการดูแลเฝ้าระวังจากการบุกรุกของช้างป่าได้รับบาดเจ็บจากช้างป่าทําร้ายร่างกายอยู่บ่อยครั้ง โดยที่ผู้ปฏิบัติหน้าที่และอาสาสมัครเหล่านั้นไม่ได้เป็นข้าราชการหรือเจ้าหน้าที่ของรัฐและไม่มีสวัสดิการรองรับที่เพียงพอกับความเสี่ยงภัยที่เกิดขึ้น จึงได้สนับสนุนการประกันภัยให้แก่บุคคลผู้ปฏิบัติหน้าที่เพื่อเป็นการแบ่งเบาภาระครอบครัวและรองรับความเสี่ยงภัยที่อาจเกิดขึ้นต่อชีวิต และร่างกายโดยมอบ“กรมธรรม์ประกันภัยอุบัติเหตุกลุ่มอาสาเฝ้าระวังช้างป่า” ให้กับผู้ปฏิบัติหน้าที่และอาสาสมัคร จํานวน 39 รายซึ่งมีระยะเวลาเอาประกันภัยขณะเข้าปฏิบัติหน้าที่ในการรักษาความปลอดภัยหมู่บ้านและการดูแลเฝ้าระวังจากการบุกรุกของช้างป่า ตั้งแต่วันที่ 2 พฤศจิกายน 2564 ถึงวันที่2พฤศจิกายน 2565 ด้วยเบี้ยประกันภัย603 บาทต่อรายให้ความคุ้มครองใน 2 กรณีหลัก ได้แก่ กรณีการเสียชีวิต การสูญเสียอวัยวะ สายตา หรือทุพพลภาพถาวรสิ้นเชิง เนื่องจากอุบัติเหตุทั่วไปขณะเข้าปฏิบัติภารกิจรวมถึงอุบัติเหตุขณะขับขี่หรือโดยสารรถจักรยานยนต์และการถูกฆาตกรรมหรือลอบทําร้ายร่างกายให้ความคุ้มครองเป็นจํานวนเงินเอาประกันภัย 100,000 บาทและกรณีค่ารักษาพยาบาลจากอุบัติเหตุแต่ละครั้ง ให้ความคุ้มครองเป็นจํานวนเงินเอาประกันภัย 10,000 บาทโดยสํานักงาน คปภ. สนับสนุนด้วยเงินสวัสดิการของสํานักงานฯ เป็นค่าเบี้ยประกันภัยจํานวน 23,517บาท และบริษัท วิริยะประกันภัย จํากัด (มหาชน) เป็นผู้รับประกันภัย
“ต้องขอชื่นชมและยกย่องผู้ที่มีจิตอาสาปฏิบัติภารกิจที่มีความเสี่ยง ซึ่งถือว่าเป็นผู้ที่เสียสละ สมควรที่จะได้รับการสนับสนุนและให้ความช่วยเหลือในด้านสวัสดิการต่าง ๆ อย่างเต็มที่และเพียงพอ ดังนั้น เพื่อให้กลุ่มอาสารักษาความปลอดภัยหมู่บ้านและการดูแลเฝ้าระวังจากการบุกรุกของช้างป่ามีขวัญกําลังใจในการปฏิบัติภารกิจต่อไป สํานักงาน คปภ. พร้อมที่จะบูรณาการความร่วมมืออย่างใกล้ชิดกับทุกภาคส่วน ทั้งหน่วยงานราชการ เอกชนและชุมชนในพื้นที่ เพื่อเป็นการยกระดับคุณภาพชีวิตของผู้ที่เสียสสะและหวังว่าระบบประกันภัยจะเป็นอีกเครื่องมือหนึ่งในการสนับสนุนและช่วยเหลือประชาชนได้” เลขาธิการ คปภ. กล่าวในตอนท้าย